ΚΑΝΟΝΙΣΜΟΣ (ΕΟΚ) αριθ. 218/84 ΤΟΥ ΣΥΜΒΟΥΛΙΟΥ της 18ης Ιανουαρίου 1984 για την τροποποίηση του κανονισμού (ΕΟΚ) αριθ. 2618/80 περί αναλήψεως ειδικής κοινοτικής ενέργειας περιφερειακής ανάπτυξης για τη συμβολή στη βελτίωση της ασφάλειας των προμηθειών σε ενέργεια ορισμένων περιφερειών της Κοινότητας δια της καλυτέρας χρησιμοποιήσεως των νέων τεχνολογιών στον τομέα της υδροηλεκτρικής ενέργειας και των εναλλακτικών πηγών ενέργειας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 724/75 του Συμβουλίου της 18ης Μαρτίου 1975 περί δημιουργίας Ευρωπαϊκού Ταμείου Περιφερειακής Αναπτύξεως (1), όπως τροποποιήθηκε τελευταία με τον κανονισμό (ΕΟΚ) αριθ. 3325/80 (2), και ιδίως το άρθρο 13 παράγραφος 3,

την πρόταση της Επιτροπής (3),

τη γνώμη του Ευρωπαϊκού Κοινοβουλίου (4),

τη γνώμη της Οικονομικής και Κοινωνικής Επιτροπής (5),

Εκτιμώντας:

ότι το άρθρο 13 του κανονισμού (ΕΟΚ) αριθ. 724/75, ο οποίος καλείται στο εξής "κανονισμός του Ταμείου", προβλέπει, ανεξάρτητα από την εθνική κατανομή των πόρων όπως ορίζεται από το άρθρο 2 παράγραφος 3 στοιχείο α) του ανωτέρω κανονισμού, συμμετοχή του Ταμείου στη χρηματοδότηση ειδικών κοινοτικών ενεργειών περιφερειακής ανάπτυξης, συνδεδεμένων ιδίως με τις πολιτικές της Κοινότητας και με τα μέτρα που θεσπίζονται από αυτή, με σκοπό να λαμβάνεται καλύτερα υπόψη η περιφερειακή τους διάσταση ή να αμβλύνονται οι περιφερειακές επιπτώσεις τους-

ότι, δυνάμει του άρθρου αυτού, το Συμβούλιο εξέδωσε, στις 7 Οκτωβρίου 1980, μία πρώτη σειρά κανονισμών περί αναλήψεως ειδικών κοινοτικών ενεργειών περιφερειακής ανάπτυξης, και ιδίως τον κανονισμό (ΕΟΚ) αριθ. 2618/80 περί αναλήψεως ειδικής κοινοτικής ενέργειας περιφερειακής ανάπτυξης για τη συμβολή στη βελτίωση της ασφάλειας των προμηθειών σε ενέργεια ορισμένων περιφερειών της Κοινότητας δια της καλυτέρας χρησιμοποιήσεως των νέων τεχνολογιών στον τομέα της υδροηλεκτρικής ενέργειας και των εναλλακτικών πηγών ενέργειας (6), η οποία καλείται στο εξής "ειδική ενέργεια"-

ότι, κατ' εφαρμογή του κανονισμού αυτού και ιδίως του άρθρου 3, ειδικό πρόγραμμα σχετικά με ορισμένες ζώνες του Mezzogiorno εγκρίθηκε από την Επιτροπή, η οποία αποφάσισε συγχρόνως τη διάθεση πιστώσεων για το πρόγραμμα αυτό-

ότι, μετά την έγκριση της ειδικής ενέργειας, η Ελλάδα έγινε μέλος της Κοινότητας- ότι η κατάσταση της χώρας αυτής χαρακτηρίζεται από σημαντικό έλλειμμα ενέργειας και σημαντική εξάρτηση από τις εισαγωγές πετρελαίου- ότι, επιπλέον, στα νησιά της Ελλάδας το κόστος παραγωγής ενέργειας είναι ιδιαίτερα υψηλό-

ότι η ανάπτυξη των νησιών αυτών προκαλεί αυξημένη κατανάλωση ενέργειας, η οποία προέρχεται επίσης από τη λειτουργία των εγκαταστάσεων προμήθειας νερού για τη γεωργία, τη βιομηχανία και τον τουρισμό και, επομένως, πρέπει να προωθηθούν οι εγκαταστάσεις με νέες δυνατότητες παραγωγής που να επιτρέπουν την εκμετάλλευση ορισμένων εναλλακτικών τοπικών πηγών ενέργειας-

ότι, στις ζώνες αυτές, τα κοιτάσματα γεωθερμικής ενέργειας αποτελούν σημαντική πηγή εναλλακτικής ενέργειας η εκμετάλλευση της οποίας πρέπει να ευνοηθεί και ότι πρέπει να προβλεφθεί, εξίσου, η δυνατότητα αυτή για τις ζώνες του Mezzogiorno που αφορά η ειδική ενέργεια-

ότι τα ενδιαφερόμενα κράτη μέλη γνωστοποίησαν στην Επιτροπή τα σχετικά στοιχεία για τα περιφερειακά προβλήματα που είναι δυνατό να αποτελέσουν αντικείμενο ειδικής κοινοτικής ενέργειας-

ότι είναι σκόπιμο, για να επιταχυνθεί η εφαρμογή των ειδικών προγραμμάτων, να τροποποιηθούν οι διατάξεις που προβλέπονται από τον κανονισμό (ΕΟΚ) αριθ. 2618/80 για το θέμα των αναλήψεων υποχρεώσεων του προϋπολογισμού, των καταβολών της συνδρομής του Ταμείου και της χορήγησης προκαταβολών από το Ταμείο-

ότι, για να μπορέσει η Ελλάδα να επωφεληθεί πλήρως από την ειδική ενέργεια, ενδείκνυται να προβλεφθεί ότι οι δαπάνες που συνδέονται με τα μέτρα που προβλέπονται και πραγματοποιούνται από τη χώρα αυτή εν αναμονή της έκδοσης του παρόντος κανονισμού κατά το έτος που προηγείται της έκδοσης αυτής, θεωρούνται, εξαιρετικά, ως εκλέξιμες-

ότι η εφαρμογή της κατ' αυτό τον τρόπο ενισχυμένης ειδικής ενέργειας, η οποία επεκτείνεται επίσης σε νέες ζώνες, απαιτεί συμπληρωματικά χρηματοδοτικά μέσα-

ότι είναι αναγκαίο, αφενός, το κράτος μέλος για το οποίο έχει ήδη εγκριθεί ειδικό πρόγραμμα να προσαρμόσει το πρόγραμμα αυτό και, αφετέρου, η Ελλάδα να παρουσιάσει στην Επιτροπή ειδικό πρόγραμμα που να συμβιβάζεται με τον κανονισμό (ΕΟΚ) αριθ. 2618/80,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΜΗΜΑ 1

Άρθρο 1

Ο κανονισμός (ΕΟΚ) αριθ. 2618/80 τροποποιείται σύμφωνα με τα ακόλουθα άρθρα.

Άρθρο 2

Στο άρθρο 2 προστίθεται το ακόλουθο εδάφιο:

"Η ειδική ενέργεια αφορά επίσης τα νησιά της Ελλάδας εκτός από τη Σαλαμίνα, που δεν καλύπτεται από εθνικό καθεστώς ενισχύσεων περιφερειακής πολιτικής.".

Άρθρο 3

Στο άρθρο 3, η παράγραφος 1 αντικαθίσταται από το ακόλουθο κείμενο:

"1. Η ειδική ενέργεια θα υλοποιηθεί με τη μορφή ειδικού προγράμματος, αποκαλουμένου στο εξής "ειδικό πρόγραμμα", που υποβάλλει στην Επιτροπή καθένα από τα ενδιαφερόμενα κράτη μέλη.".

Άρθρο 4

Στο άρθρο 3, η παράγραφος 8 αντικαθίσταται από το ακόλουθο κείμενο:

"8. Μετά την έγκρισή του, το ειδικό πρόγραμμα δημοσιεύεται από την Επιτροπή προς ενημέρωση.".

Άρθρο 5

Στο άρθρο 4, το στοιχείο 1 αντικαθίσταται από το ακόλουθο κείμενο:

"1. Εγκατάσταση μικροστροβίλων (τυποποιημένων ηλεκτρογεννητριών που χρησιμοποιούν μικρές υδατοπτώσεις). Συμπεριλαμβάνονται η διευθέτηση των υπαρχόντων χώρων και οι συναφείς υδροηλεκτρικές εγκαταστάσεις, καθώς επίσης εγκατάσταση γεννητριών που λειτουργούν με αιολική ενέργεια και μηχανισμών που χρησιμοποιούν την ηλιακή ενέργεια ή επιτρέπουν την ανάκτηση της ενέργειας που περιέχεται στη βιομάζα, και ιδίως στα απορρίμματα- εργασίες αξιοποίησης των γεωθερμικών κοιτασμάτων, και ιδίως εγκαταστάσεις για την εκμετάλλευση των κοιτασμάτων αυτών.

Οι παραπάνω αναφερόμενες εγκαταστάσεις πρέπει να είναι άρτιες από τεχνική άποψη και δεν πρέπει να επιλέγονται δυνάμει του κανονισμού (ΕΟΚ) αριθ. 1972/83 του Συμβουλίου της 11ης Ιουλίου 1983 για τη χορήγηση χρηματοδοτικής ενίσχυσης σε προγράμματα επίδειξης στους τομείς της εκμετάλλευσης εναλλακτικών ενεργειακών πηγών, της εξοικονόμησης ενέργειας και της υποκατάστασης των υδρογονανθράκων (1).

(1) ΕΕ αριθ. L 195 της 19. 7. 1983, σ. 6.".

Άρθρο 6

Στο άρθρο 5 παράγραφος 1 στοιχείο α), μετά τις λέξεις "και άλλων μηχανισμών", προστίθεται η φράση: "καθώς και για τις εργασίες αξιοποίησης των γεωθερμικών κοιτασμάτων".

Άρθρο 7

Στο άρθρο 5, η παράγραφος 4 αντικαθίσταται από το ακόλουθο κείμενο:

"4. Οι αναλήψεις υποχρεώσεων του προϋπολογισμού σχετικά με τη χρηματοδότηση του ειδικού προγράμματος πραγματοποιούνται ανά ετήσιες μερίδες. Η πρώτη μερίδα αναλαμβάνεται αμέσως μετά την έγκριση του προγράμματος αυτού από την Επιτροπή. Η ανάληψη των επόμενων ετήσιων μερίδων πραγματοποιείται σύμφωνα με τις διαθέσιμες πιστώσεις του προϋπολογισμού και την πρόοδο στην εκτέλεση του προγράμματος.".

Άρθρο 8

Στο άρθρο 6 παράγραφος 1, η εισαγωγική φράση αντικαθίσταται από το ακόλουθο κείμενο:

"1. Η συμβολή του Ταμείου υπέρ των μέτρων που προβλέπονται στο ειδικό πρόγραμμα καταβάλλεται στο ενδιαφερόμενο κράτος μέλος ή απευθείας, σύμφωνα με τις υποδείξεις του τελευταίου, στους οργανισμούς που επιφορτίζονται με την πραγματοποίησή τους, σύμφωνα με τους ακόλουθους κανόνες:".

Άρθρο 9

Στο άρθρο 6 παράγραφος 1, το στοιχείο γ) αντικαθίσταται από το ακόλουθο κείμενο:

"γ) μετά από αίτηση του κράτους μέλους, μπορούν να χορηγηθούν προκαταβολές για κάθε ετήσια μερίδα, σύμφωνα με την πρόοδο των εργασιών και τις διαθέσιμες πιστώσεις του προϋπολογισμού.

Από την αρχή της πραγματοποίησης των εργασιών, μπορεί να καταβληθεί από την Επιτροπή προκαταβολή 60 % επί της συμβολής του Ταμείου σχετικά με την πρώτη ετήσια μερίδα. Εφόσον το κράτος μέλος πιστοποιεί ότι το ήμισυ της πρώτης αυτής προκαταβολής έχει δαπανηθεί, είναι δυνατό να καταβληθεί από την Επιτροπή δεύτερη προκαταβολή 25 %.

Μόλις αρχίσει η υλοποίηση της επόμενης ετήσιας μερίδας, είναι δυνατό να καταβληθούν προκαταβολές υπό τους όρους που προβλέπονται στα προηγούμενα εδάφια.

Το υπόλοιπο κάθε ετήσιας μερίδας καταβάλλεται μετά από αίτηση του κράτους μέλους, όταν αυτό πιστοποιεί ότι οι πραγματοποιήσεις που αντιστοιχούν στην εν λόγω μερίδα μπορούν να θεωρηθούν ότι έχουν περατωθεί, και κατόπιν υποβολής του ποσού των δημοσίων δαπανών που έχουν πραγματοποιηθεί."

Άρθρο 10

Στο σημείο 2 στοιχείο β) του παραρτήματος, προστίθεται το ακόλουθο εδάφιο:

"προβλέψεις στον τομέα της αξιοποίησης των γεωθερμικών κοιτασμάτων-".

ΤΜΗΜΑ 2

Άρθρο 11

1. Η Ιταλία προσαρμόζει το ειδικό πρόγραμμα που αναφέρεται στο άρθρο 3 του κανονισμού (ΕΟΚ) αριθ. 2618/80 και που έχει εγκριθεί από την Επιτροπή, σύμφωνα με τις τροποποιήσεις που επέφερε το τμήμα 1 του παρόντος κανονισμού.

2. Το προσαρμοσμένο ειδικό πρόγραμμα εγκρίνεται από την Επιτροπή σύμφωνα με το άρθρο 3 παράγραφος 6 του κανονισμού (ΕΟΚ) αριθ. 2618/80.

3. Με την επιφύλαξη του άρθρου 5 παράγραφος 3 του κανονισμού (ΕΟΚ) αριθ. 2618/80, το ποσό της παρέμβασης του Ταμείου, που δικαιούται να λάβει το προσαρμοσμένο ειδικό πρόγραμμα, δεν μπορεί να υπερβαίνει το ποσό που ορίζει η Επιτροπή κατά την έγκρισή του.

Άρθρο 12

Η διάρκεια του ειδικού προγράμματος που πρέπει να παρουσιάσει η Ελλάδα είναι πενταετής και υπολογίζεται από την εξηκοστή ημέρα μετά την έναρξη ισχύος του παρόντος κανονισμού. Η διάρκεια του προσαρμοσμένου ειδικού προγράμματος που αναφέρεται στο άρθρο 11 παρατείνεται έως τη λήξη του ίδιου αυτού χρονικού διαστήματος.

Άρθρο 13

Μπορούν να επιλεγούν οι δαπάνες που συνδέονται με το προσαρμοσμένο ειδικό πρόγραμμα, οι οποίες πραγματοποιούνται από την ημερομηνία ενάρξεως ισχύος του παρόντος κανονισμού, καθώς και οι δαπάνες που συνδέονται με το ειδικό πρόγραμμα που θα παρουσιάσει η Ελλάδα και οι οποίες πραγματοποιούνται από το δωδέκατο μήνα που προηγείται της ημερομηνίας ενάρξεως ισχύος του παρόντος κανονισμού.

Άρθρο 14

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιανουαρίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. L 73 της 21. 3. 1975, σ. 1.

(2) ΕΕ αριθ. L 349 της 23. 12. 1980, σ. 10.

(3) ΕΕ αριθ. C 15 της 19. 1. 1983, σ. 10.

(4) ΕΕ αριθ. C 184 της 10. 6. 1983, σ. 163.

(5) ΕΕ αριθ. C 124 της 9. 5. 1983, σ. 2.

(6) EΕ αριθ. L 271 της 15. 10. 1980, σ. 23.